CELEX: 32016R1645
Language: et
Date: 2016-09-07 00:00:00
Title: Komisjoni rakendusmäärus (EL) 2016/1645, 7. september 2016, teatavate kaupade klassifitseerimise kohta kombineeritud nomenklatuuris

14.9.2016   
            
            
               ET
            
            
               Euroopa Liidu Teataja
            
            
               L 245/3
            
         KOMISJONI RAKENDUSMÄÄRUS (EL) 2016/1645,
   7. september 2016,
   teatavate kaupade klassifitseerimise kohta kombineeritud nomenklatuuris
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 9. oktoobri 2013. aasta määrust (EL) nr 952/2013, millega kehtestatakse liidu tolliseadustik, (1) eriti selle artikli 57 lõiget 4 ja artikli 58 lõiget 2,
   ning arvestades järgmist:
   
               (1)
            
            
               Nõukogu määrusele (EMÜ) nr 2658/87 (2) lisatud kombineeritud nomenklatuuri ühetaolise kohaldamise tagamiseks on vaja vastu võtta meetmed, mis käsitlevad käesoleva määruse lisas osutatud kaupade klassifitseerimist.
            
         
               (2)
            
            
               Määrusega (EMÜ) nr 2658/87 on kehtestatud kombineeritud nomenklatuuri klassifitseerimise üldreeglid. Neid üldreegleid kohaldatakse ka kombineeritud nomenklatuuril täielikult või osaliselt põhinevate või sellele täiendavaid alajaotisi lisavate teiste nomenklatuuride suhtes, mis on kehtestatud liidu erisätetega kaubavahetust käsitlevate tariifsete või muude meetmete kohaldamiseks.
            
         
               (3)
            
            
               Vastavalt nimetatud üldreeglitele tuleb käesoleva määruse lisas esitatud tabeli 1. veerus kirjeldatud kaubad klassifitseerida 2. veerus esitatud CN-koodi alla, lähtuvalt tabeli 3. veerus esitatud põhjendusest.
            
         
               (4)
            
            
               On asjakohane sätestada, et siduvale tariifiinformatsioonile, mis on antud käesolevas määruses käsitletavate kaupade kohta, kuid mis ei ole kooskõlas käesoleva määrusega, võib siduva tariifiinformatsiooni valdaja määruse (EL) nr 952/2013 artikli 34 lõike 9 kohaselt tugineda veel teatava perioodi vältel. Kõnealuseks ajavahemikuks tuleks kehtestada kolm kuud.
            
         
               (5)
            
            
               Käesoleva määrusega ette nähtud meetmed on kooskõlas tolliseadustiku komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Lisas esitatud tabeli 1. veerus kirjeldatud kaubad klassifitseeritakse kombineeritud nomenklatuuris kõnealuse tabeli 2. veerus esitatud CN-koodi alla.
   Artikkel 2
   Siduvale tariifiinformatsioonile, mis ei ole kooskõlas käesoleva määrusega, võib määruse (EL) nr 952/2013 artikli 34 lõike 9 kohaselt tugineda veel kolm kuud pärast käesoleva määruse jõustumist.
   Artikkel 3
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 7. september 2016
      
         
            Komisjoni nimel
         
         
            presidendi eest
         
         
            maksunduse ja tolliliidu peadirektor
         
         Stephen QUEST
      
   
   
      (1)  ELT L 269, 10.10.2013, lk 1.
   
      (2)  Nõukogu 23. juuli 1987. aasta määrus (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT L 256, 7.9.1987, lk 1).
   
      LISA
      
                  Toote kirjeldus
               
               
                  Klassifikatsioon (CN-kood)
               
               
                  Põhjendus
               
            
                  (1)
               
               
                  (2)
               
               
                  (3)
               
            
                  Toode koosneb ebakorrapärastest lamedatest pruuni värvusega kõvadest tükkidest (paksusega ligikaudu 2 mm) või helvestest ja on valmistatud järgmistest ainetest (protsent massist):
                  
                              —
                           
                           
                              männivaik (kasutatakse ka nimetust tallõlikampol ehk kampol)
                              ligikaudu 58–69
                           
                        
                              —
                           
                           
                              maleiinhappe anhüdriid
                              ligikaudu 1–4
                           
                        
                              —
                           
                           
                              mitmesugused fenoolid
                              ligikaudu 11–24
                           
                        
                              —
                           
                           
                              formaldehüüd
                              ligikaudu 5,5–9
                           
                        
                              —
                           
                           
                              pentaerütritool
                              ligikaudu 7–12
                           
                        Toode saadakse mitmeetapilise protsessi tulemusel, mis algab maleiinanhüdriidi ja kampoli muutmisega kampoli aduktiks. Pärast magneesiumoksiidi (hilisemate reaktsioonide katalüsaator), fenoolide ja formaldehüüdi lisamist moodustub polümeriseeritud vaik. Lõpuks vaigu vabad happed esterdatakse pentaerütritooli lisamisega.
                  Kõnealust toodet kasutatakse trükitööstuses liimainena.
               
               
                  3909 40 00 
               
               
                  Klassifikatsioon määratakse kindlaks kombineeritud nomenklatuuri klassifitseerimise üldreeglitega 1, 3 a ja 6 ning CN-koodide 3909  ja 3909 40 00  sõnastusega.
                  Üldreegli 3 a kohaldamise tõttu ei või toodet klassifitseerida rubriiki 3506  rubriikide 3901 –3913  polümeeridel põhineva adhesiivina, kuna toodet kirjeldatakse täpsemalt rubriigis 3909 .
                  Kampoli derivaadi tootmisel esterdatakse kampoli adukt etüleenglükooli, glütserooli või muu mitmehüdroksüülse alkoholiga (vt ka HSi selgitavad märkused, rubriik 3806  punkt (D)(I)(7)). Siiski toimub kõnealuse toote puhul enne mitmehüdroksüülse alkoholiga (käesoleval juhul pentaerütritool) esterdamist polümerisatsioonireaktsioon fenooli ja formaldehüüdiga. Toodet ei või seetõttu klassifitseerida rubriiki 3806  kui kampoli derivaati.
                  Polümeriseeritud vahetoote molekulide molekulmass on umbes 5 000  – 30 000  g/mol. Seejärel vabad happerühmad esterdatakse pentaerütritooli lisamisega ning järgneb ristsidumine koos molekulmassi suurenemisega väärtuseni umbes 100 000  g/mol. Järelikult on saadud toode gruppi 39 kuuluv polümeer, mis erineb rubriiki 3806  kuuluvatest kampoli aduktidest ja derivaatidest suure molekulmassi tõttu.
                  Seega tuleb toode klassifitseerida CN-koodi 3909 40 00  alla kui fenoolvaik.